CELEX: C2007/069/06
Language: sl
Date: 2007-03-24 00:00:00
Title: Zadeva C-535/06: Pritožba, ki jo je 28. decembra 2006 vložila Moser Baer India Ltd zoper sodbo Sodišča prve stopnje (četrti senat), razglašeno 4. oktobra 2006 v zadevi Moser Baer India Ltd proti Svetu Evropske unije, T-300/03

24.3.2007   
            
            
               SL
            
            
               Uradni list Evropske unije
            
            
               C 69/3
            
         Pritožba, ki jo je 28. decembra 2006 vložila Moser Baer India Ltd zoper sodbo Sodišča prve stopnje (četrti senat), razglašeno 4. oktobra 2006 v zadevi Moser Baer India Ltd proti Svetu Evropske unije, T-300/03
   (Zadeva C-535/06)
   (2007/C 69/06)
   Jezik postopka: angleščina
   Stranki
   
      Pritožnica: Moser Baer India Ltd (zastopniki: K. Adamantopoulos, Δικηγόρος, R. MacLean in J. Branton, Solicitors)
   
      Druge stranke v postopku: Svet Evropske unije, Komisija Evropskih skupnosti, Committee of European CD-R and DVD+/-R Manufacturers (CECMA)
   Predlogi pritožnice:
   
               —
            
            
               naj se razveljavi sodba Sodišča prve stopnje z dne 4. oktobra 2006 v zadevi Moser Baer India Ltd proti Svetu Evropske unije, T-300/03;
            
         
               —
            
            
               naj se potrdijo isti predlogi, ki so bili predloženi v postopku pred Sodiščem prve stopnje v zadevi Moser Baer India Ltd proti Svetu Evropske unije, T-300/03, namreč da naj se razglasi za nično Uredbo Sveta (ES) št. 960/2003 (1) v delu, kjer se nanaša na pritožnico;
            
         
               —
            
            
               naj se Svetu naloži tako pritožničine stroške te pritožbe kot tudi pritožničine stroške v zadevi Moser Baer India Ltd proti Svetu Evropske unije, T-300/03.
            
         Pritožbeni razlogi in bistvene trditve
   Pritožnica se sklicuje na tri pritožbene razloge zoper sodbo Sodišča prve stopnje.
   Prvi pritožbeni razlog se nanaša na to, da je Sodišče prve stopnje kršilo načeli skladnosti in skrbnega pregleda pri določanju zneska izravnalne dajatve, ki je bila določena za uvoz CD-R plošč v Evropsko skupnost v skladu z izpodbijano uredbo. Pritožnica v okviru tega pritožbenega razloga trdi, da Sodišče prve stopnje ni ravnalo v skladu z zgoraj navedenima načeloma, ko je potrdilo, da so institucije Skupnosti delovale zakonito, ko so uvrstile vsa pritožničina sredstva v kategorijo sredstev, ki so bila predmet subvencije, proti kateri se lahko uvede izravnalni ukrep. Zaradi tega Sodišče prve stopnje ni spoštovalo zgoraj omenjenih načel prava Skupnosti.
   Drugi pritožbeni razlog je sestavljen iz dveh delov, in sicer: (i) da Sodišče prve stopnje ni pravilno presodilo spornega dokaza v spisu in v izpodbijani uredbi v zvezi s ključnim elementom pri določitvi škode, in sicer cene uvozov indijskih CD-R plošč v obdobju preiskave škode; in (ii) da je bila preučitev ugotovitev izpodbijane uredbe s strani Sodišča prve stopnje v zvezi z ravnijo zalog industrije CD-R plošč Skupnosti dejavnik, ki je potrdil škodo, navedeno v izpodbijani uredbi.
   Tretji pritožbeni razlog se nanaša na to, da Sodišče prve stopnje ni pravilno upoštevalo določb člena 8(7) protisubvencijskega sporazuma Skupnosti in ni upoštevala prispevka dejavnikov, ki niso povezani z uvozom CD-R plošč iz Indije, ko je preučevalo vzročno zvezo med indijskim uvozom in zatrjevano škodo industriji CD-R plošč Skupnosti.
   
      (1)  UL L 138, str. 1.